REGOLAMENT TAL-KUMMISSJONI (KE) Nru 386/2008
tad-29 ta’ April 2008
li jiffissa r-rifużjonijiet ta' l-esportazzjoni tal-ħalib u l-prodotti tal-ħalib
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta' Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u partikolarment l-Artikolu 31(3) tiegħu,
Billi:
(1)
L-Artikolu 31(1) ta' Regolament (KE) Nru 1255/1999 jipprovdi li d-differenza bejn il-prezzijiet fis-suq dinji għall-prodotti elenkati fl-Artikolu 1 ta' dak ir-Regolament u l-prezzijiet għal dawk il-prodotti fi ħdan is-suq Komunitarju jistgħu jkunu koperti minn rifużjoni ta' l-esportazzjoni.
(2)
Għaldaqstant, fid-dawl tal-qagħda preżenti tas-suq tal-ħalib u tal-prodotti tal-ħalib, l-ebda rifużjoni ta' l-esportazzjoni ma għandha tkun iffissata.
(3)
Il-Ftehim għall-Kummerċ, Żvilupp u Kooperazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika ta' l-Afrika t'Isfel, min-naħa l-oħra, approvat bid-Deċiżjoni tal-Kunsill 2004/441/KE (2), daħal fis-seħħ fl-1 ta’ Mejju 2004. Fil-kuntest tan-negozjati dwar il-liberalizzazzjoni aċċellerata tal-kummerċ fil-ġobon bejn il-Komunità Ewropea u l-Afrika t'Isfel, inqabel li l-ġobon li ż-żewġ partijiet iqiegħdu fil-kummerċ ma għandu jibbenefika minn l-ebda rifużjoni ta' l-esportazzjoni.
(4)
Il-miżuri pprovduti f'dan ir-Regolament huma konformi ma' l-opinjoni tal-Kumitat ta' Ġestjoni tal-ħalib u l-prodotti tal-ħalib,
ADOTTAT DAN IR-REGOLAMENT:
Artikolu 1
L-ebda rifużjoni ta' l-esportazzjoni, kif ipprovdut fl-Artikolu 31 tar-Regolament (KE) Nru 1255/1999, ma għandha tingħata għall-prodotti elenkati fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ April 2008.